Germanii anunță ce se va întâmpla cu Florinel Coman dacă va semna cu VfB Stuttgart
Florinel Coman ar putea pleca de la FCSB în această vară, iar destinația despre care s-a vorbit intens în ultimele zile este VfB Stuttgart.
Recent, fostul internațional Adrian Ilie a avansat varianta potrivit căreia VfB Stuttgart l-ar avea pe listă pe Florinel Coman, iar gruparea din Bundesliga ar fi interesată să îi achite clauza de reziliere în valoare de 5 milioane de euro. "Cobra" declara că o posibilitate ar fi ca Stuttgart să îl transfere pe internaționalul român încă de acum, iar în vară să plece în Germania.
Florinel Coman, rezervă în Bundesliga?
Despre posibilul transfer al lui Florinel Coman în Bundesliga a scris și presa germană. Publicația Sport-90 susține că, dacă va fi transferat, internaționalul român ar urma să fie considerat, cel puțin în primă fază, doar o variantă de rezervă pentru Deniz Undav, unul dintre atacanții lui Stuttgart. Situația s-ar putea schimba în funcție de plecările din vară de la gruparea germană.
Totuși, nemții subliniază că Florinel Coman este un fotbalist polivalent, ceea ce i-ar putea spori șansele de titularizare în eventualitatea unui transfer la gruparea din Bundesliga.
"Un transfer la VfB Stuttgart al lui Florinel Coman ar avea sens având în vedere polivalența de care el dă dovadă. Chiar dacă la bază este extremă stânga, poate fi folosit și ca extremă dreapta, dar și ca atacant central.
Coman se află sub contract cu FCSB până în vara anului 2028. Este cotat la 5 milioane de euro, iar în această vară ar putea spune la revedere campionatul din România. Un transfer după acest sezon pare deja sigur, însă destinația nu este clară.
Ultimele zvonuri vorbesc despre un transfer al său la VfB Stuttgart. Ar fi următorul pas în cariera sa și primul în străinătate. Jucătorul de 25 de ani ar putea fi rezerva lui Denis Undav, dacă acesta va rămâne la Stuttgart și după acest sezon.
Nu este clar nici ce se va întâmpla cu Serhou Guirassy din vară. Dacă unul dintre Guirassy și Undav va pleca în vară, atunci VfB Stuttgart va deveni activă pe piața transferurilor", a scris Sport-90.
Sistemul obișnuit al lui VfB Sttutgart este 4-2-3-1, cu Chris Fuhrich (26 de ani) în rolul de extremă stânga. Germanul, care are și un meci la echipa națională de seniori, a fost cumpărat de la Paderborn în 2021, pentru 2,5 milioane de euro, iar în acest sezon a marcat 7 goluri și a oferit 7 pase decisive în 28 de meciuri.
VfB Stuttgart ocupă loc de Champions League în Bundesliga după 24 de etape. Formația antrenată de Sebastian Hoeneß e pe 3, cu 50 de puncte, sub Bayer Leverkusen (61p) și Bayern Munchen (54p).
Întrebat despre transferul în Bundesliga, Florinel Coman a rostit apăsat doar câteva cuvinte
Pentru parcursul excelent al FCSB-ului din acest sezon Florinel Coman are o contribuție specială. Nu numai că a marcat goluri, dar a devenit liderul din teren în momentel în care echipa nu găsea soluții pentru a debloca apărarea adversă. Mai mult, într-un campionat în care foarte puțini jucători șutează de la mare distanță, Coman a progresat la acest capitol.
La finele meciului cu Petrolul, scor 1-0, duminică seara, brăileanul a fost întrebat despre interesul grupării germane.
"(n.r. despre VfB Stuttgart) Nu vreau să discut (n.r. îți place campionatul de acolo?) Normal, ție nu?", a spus Coman, la flash-interviu.
Urmăriți SPORT.RO și pe Google News